Úkraínumenn ætla ekki að leyfa heimsbyggðinni að beina athygli sinni frá hörmungunum í landinu, segir Zelensky forseti. Harðir bardagar geisa enn í austurhluta landsins. Forseti Framkvæmdastjórnar Evrópusambandsins er í heimsókn í höfuðborginni Kænugarði.
Í dag er hundraðasti og sjöundi dagur stríðsins í Úkraínu og endalok þess ekki í sjónmáli. Volodymyr Zelensky, forseti landsins, sagði í ávarpi sínu í gærkvöld að mjög erfiðir bardagar standi enn yfir í austurhlutanum í Donbass. Hann segir úkraínuher gera allt sem hann geti til að stöðva Rússa.
Now is the time that all Ukrainians must be one - a nation that is fighting and does not allow the world to divert its attention away from what is happening on the battlefield in Ukraine.
Í ávarpinu sagði Zelensky að Úkraínumenn verði að vera sameinaðir, þeir séu þjóð í átökum og ætli ekki að leyfa heimsbyggðinni að beina athygli sinni frá því sem eigi sér stað á vígvellinum. Varnarmálaráðherra Breta, Ben Wallace, kom til fundar við Zelensky í Kænugarði í gær til að ræða möguleika til að binda enda á stríðið. Í dag átti forsetinn fund með Ursulu von der Leyen, forseta framkvæmdastjórnar Evrópusambandsins. Þetta var önnur heimsókn hennar til Úkraínu síðan stríðið braust út í lok febrúar. Úkraínumenn hafa óskað eftir því að fá hraða afgreiðslu á umsókn sinni um inngöngu í bandalagið. Embættismenn og leiðtogar hafa þó varað við því að ferlið geti tekið nokkur ár og jafnvel áratugi. ESB heldur leiðtogafund 23. til 24. júní og er líklegt að aðildarumsóknin verði rædd þar.
Forseti Úkraínu segir að heimsbyggðinni verði ekki leyft að gleyma hörmungum stríðsins þar. Varnarmálaráðherra Bretlands heimsótti Zelensky í Kænugarð í gær og í dag kom forseti framkvæmdastjórnar Evrópusambandsins þangað til fundar. 